b'\n_START_ARTICLE_\nHammerensgade\n_START_PARAGRAPH_\nHammerensgade er en gade t\xc3\xa6t ved Frederiksstaden i Indre By, K\xc3\xb8benhavn, hvor den forbinder Store Kongensgade og Gr\xc3\xb8nningen. Gaden blev opkaldt efter den 183 ha store rundklippe Hammerknuden p\xc3\xa5 det nordlige Bornholm i 1920. Fra 1908 til 1920 hed den Hammershusgade, men det navn var i forvejen optaget af Hammershusgade p\xc3\xa5 \xc3\x98sterbro. _NEWLINE_Gaden er en af fire gader med bornholmske navne i et lille kvarter mellem Esplanaden, Gr\xc3\xb8nningen og Store Kongensgade (de \xc3\xb8vrige er Jens Kofods Gade, Poul Ankers Gade og Bornholmsgade). Hvor kvarteret ligger nu, anlagdes i 1789 Husarkasernen. I 1898 erstattedes kasernen af en ny p\xc3\xa5 \xc3\x98sterbro, og de gamle bygninger blev revet ned i 1902. Desuden blev Gr\xc3\xb8nningen flyttet et stykke mod nord\xc3\xb8st til sin nuv\xc3\xa6rende placering. Det var planen at opf\xc3\xb8re etageejendomme med store lejligheder i omr\xc3\xa5det. Imidlertid havde man ramt en tid med overproduktion af boliger, s\xc3\xa5 det kom til at tage over tre \xc3\xa5rtier at f\xc3\xa5 hele kvarteret bebygget.\n_START_SECTION_\nBebyggelse\n_START_PARAGRAPH_\nHj\xc3\xb8rneejendommen Hammerensgade 2 / Store Kongensgade 118 blev opf\xc3\xb8rt for Reassurancekompagniet Salamandara i 1926-1927 efter tegninger af Axel Preisler. Samme selskab stod ogs\xc3\xa5 bag den hvide beboelsesejendom Bornholmsgade 3 / Hammerensgade 4, der blev opf\xc3\xb8rt i 1921 efter tegninger af Einar Madvig og Gotfred Tvede. Gr\xc3\xa6kenlands ambassade har til huse p\xc3\xa5 hj\xc3\xb8rnet i Hammerensgade 4. Hj\xc3\xb8rneejendommen Bornholmsgade 8 / Hammerensgade 6 overfor blev opf\xc3\xb8rt for A/S Genforsikringsselskabet Rossia i 1921 efter tegninger af Thorvald Gundestrup. Facaden er i kalksandsten, men ellers er det is\xc3\xa6r gesimsen med sparrehoveder mellem anden og tredje sal, der falder i \xc3\xb8jnene. Hammerensgade 8 / Gr\xc3\xb8nningen 7-9 blev opf\xc3\xb8rt som en af de sidste i kvarteret efter tegninger af Ib Lunding i 1936. Ejendommen er kendt som Champagnehuset, fordi trappevinduerne er udformet som champagnebobler._NEWLINE_Den trefl\xc3\xb8jede murstensejendom Hammerensgade 1 / Store Kongensgade 122 / Jens Kofods Gade 2 med de afrundede hj\xc3\xb8rner blev opf\xc3\xb8rt i 1906. Ved opf\xc3\xb8relsen blev den kaldt for Hammershus. De hvidkalkede ejendomme ved siden af i Hammerensgade 3 og Jens Kofods Gade 4 blev opf\xc3\xb8rt i 1925. Bygningerne ud mod de to parallelgader er forbundet med en mellembygning. De er desuden aftrappet mod Gr\xc3\xb8nningen af hensyn til naboen Hagemanns Pal\xc3\xa6._NEWLINE_Hagemanns Pal\xc3\xa6 i Hammerensgade 5 / Gr\xc3\xb8nningen 11 / Jens Kofods Gade 6 blev opf\xc3\xb8rt for bankier Paul Hagemann i 1918 efter tegninger af Carl Brummer. Den trefl\xc3\xb8jede gr\xc3\xa5gule toetages bygning skiller sig noget ud fra de omkringliggende fem-seks etages ejendomme. \xc3\x85rsagen til at Hagemann kunne k\xc3\xb8be grunden og n\xc3\xb8jes med pal\xc3\xa6et er dog formentlig, at salget af byggegrunde gik d\xc3\xa5rligt p\xc3\xa5 det tidspunkt. Hagemann solgte pal\xc3\xa6et til den finske stat i 1943. I mange \xc3\xa5r var der ambassade i bygningen, men nu er den residens for ambassad\xc3\xb8ren.'